o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) št. 549/2013 Evropskega parlamenta in Sveta o Evropskem sistemu nacionalnih in regionalnih računov v Evropski uniji

POROČILO KOMISIJE EVROPSKEMU PARLAMENTU IN SVETU

1. UVOD

Evropski sistem računov 2010 (v nadaljnjem besedilu: ESR 2010) je bil vzpostavljen z Uredbo (EU) št. 549/2013 Evropskega parlamenta in Sveta. ESR 2010 je sistem nacionalnih in regionalnih računov, ki mora izpolnjevati zahteve ekonomske, socialne in regionalne politike Unije. Vključuje:

a)metodologijo (Priloga A k Uredbi) za skupne standarde, opredelitve, klasifikacije in računovodska pravila, namenjene pripravi računov in tabel na primerljivih osnovah za namene EU;

b)program (Priloga B k Uredbi), v katerem so določeni roki, do katerih morajo države članice Komisiji (Eurostatu) poslati račune in tabele, zbrane v skladu z metodologijo iz točke (a).

Uredba (EU) št. 549/2013 Komisijo v skladu s pogoji iz člena 7 Uredbe pooblašča za sprejemanje delegiranih aktov:

·o spremembah metodologije ESR 2010 iz Priloge A, da se vsebine te metodologije podrobneje opredelijo in izboljšajo ter tako zagotovi usklajena razlaga ali primerljivost na mednarodni ravni, pod pogojem, da ne spreminjajo njenih temeljnih načel, od proizvajalcev v okviru evropskega statističnega sistema ne zahtevajo dodatnih sredstev za njihovo izvajanje in ne povzročijo spremembe lastnih sredstev (člen 2(2));

·ter za zagotovitev zanesljivosti in primerljivosti podatkov ESR 2010 o raziskavah in razvoju, ki jih države članice prikažejo kot bruto investicije v osnovna sredstva. Komisija mora pri izvajanju pooblastil na podlagi tega odstavka zagotoviti, da ti delegirani akti državam članicam ali poročevalskim enotam ne povzročijo znatnejših dodatnih upravnih bremen (člen 2(5)).

Tretje pooblastilo, zlasti za revizijo metodologije, ki se uporablja za izračun in dodelitev posredno merjenih storitev finančnega posredništva (PMSFP) v nacionalnih računih v skladu z metodologijo iz Priloge A, je bilo Komisiji podeljeno za obdobje dveh mesecev in ga je bilo treba izvesti pred 17. septembrom 2013 (člen 2(4)).

Uredba (EU) št. 549/2013 poudarja, kako pomembno je, da Komisija pri svojem pripravljalnem delu opravi ustrezna posvetovanja, vključno z Odborom za evropski statistični sistem, ustanovljenim z Uredbo (ES) št. 223/2009 (uvodna izjava 24).

2. PRAVNA PODLAGA

To poročilo je treba pripraviti v skladu s členom 7(2) Uredbe (EU) št. 549/2013, s katerim se Komisiji za obdobje petih let od 16. julija 2013 podeli pooblastilo za sprejemanje delegiranih aktov iz člena 2(2) in (5). Prenos pooblastila se samodejno podaljšuje za enako dolga obdobja, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja. Komisija mora poročilo o prenesenem pooblastilu pripraviti najpozneje devet mesecev pred koncem petletnega obdobja.

3. IZVAJANJE PRENOSA POOBLASTIL V TEKOČEM OBDOBJU

Komisija je poročala o uporabi prenosa pooblastil v prvih petih letih uporabe Uredbe (EU) št. 549/2013 v letu 2017.

V naslednjem petletnem obdobju, ki se je začelo 16. julija 2018 v skladu s samodejnim podaljšanjem prenosa pooblastil, Komisija ni izvajala pooblastila za sprejemanje delegiranih aktov, ki ji je bilo podeljeno na podlagi člena 2(2) in (5) Uredbe (EU) št. 549/2013.

4. ZAKLJUČEK

Komisija od 16. julija 2018 še ni izvajala pooblastila za sprejemanje delegiranih aktov, ki ji je podeljeno z Uredbo (EU) št. 549/2013.

Vendar Komisija meni, da bi morala še naprej imeti pooblastila, ki so ji podeljena na podlagi Uredbe (EU) št. 549/2013, saj bo morda morala v prihodnosti sprejeti delegirane akte, da bi se upošteval napredek v statističnih metodologijah in zaradi morebitnih prilagoditev te uredbe.

Komisija poziva Evropski parlament in Svet, da se seznanita s tem poročilom.